Document ID: 32004R1222

Reference:
2.7.2004
HU
Az Európai Unió Hivatalos Lapja
L 233/1
A TANÁCS 1222/2004/EK RENDELETE
(2004. június 28.)
a negyedéves államadósság adatainak összeállításáról és továbbításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (14) bekezdésének harmadik albekezdésére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Központi Bank véleményére (2),
mivel:
(1)
Az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló 1993. november 22-i 3605/93/EK tanácsi rendelet (3) tartalmazza az év végén fennálló államadósságnak a túlzott hiány esetén követendő eljárás szempontjából releváns meghatározását, valamint megállapítja, milyen ütemezés szerint kell beszámolni a Bizottságnak az államadósságról és az egyéb éves államháztartási adatokról.
(2)
A kormányzati adatok – beleértve az államadósság adatait – negyedévenkénti rendelkezésre állása rendkívül fontos a tagállamok költségvetési helyzetének megfelelő figyelemmel kíséréséhez és gazdasági elemzéséhez. A 2223/96/EK tanácsi rendeletnek a rövid távú államháztartási statisztikákkal kapcsolatos végrehajtásáról szóló 2000. február 3-i 264/2000/EK bizottsági rendelet (4), az államháztartás negyedéves nem pénzügyi számláiról szóló 2002. június 10-i 1221/2002/EK európai parlamenti és tanácsi rendelet (5), valamint az államháztartás negyedéves pénzügyi számláiról szóló 2004. március 10-i 501/2004/EK európai parlamenti és tanácsi rendelet (6) rendelkezik az államháztartás nem pénzügyi és pénzügyi számláiról szóló negyedéves adatok összeállításáról és továbbításáról, de nem terjed ki a negyedéves államadósságra.
(3)
Az átláthatóság kedvéért, valamint tekintettel a 3605/93/EK rendeletnek a túlzott hiány esetén követendő eljárás végrehajtásában játszott különleges szerepére, a negyedéves államadósság adatainak összeállítását és továbbítását külön jogi aktusban kell szabályozni.
(4)
A negyedéves államadósságot úgy kell meghatározni, hogy az biztosítsa az év végén fennálló államadósságnak a 3605/93/EK rendeletben szereplő meghatározásával való összhangot. Ezt az összhangot akkor is fenn kell tartani, ha a Tanács módosítja a 3605/93/EK rendeletet, illetve a Bizottság a Közösségben a nemzeti és regionális számlák európai rendszeréről szóló 1996. június 25-i 2223/96/EK tanácsi rendeletben (7) meghatározott számlák európai rendszeréhez („ESA 95”) a 3605/93/EK rendelethez kapcsolódóan új referenciákat vezet be.
(5)
A 264/2000/EK, az 1221/2002/EK és az 501/2004/EK rendeletek értelmében az államháztartás nem pénzügyi és pénzügyi számláira vonatkozó negyedéves adatokat a tárgy negyedév végét követő három hónap múlva kell továbbítani. Ez a továbbításátfutási idő a negyedéves államadóssági adatokra is vonatkozik,
ELFOGADTA EZT A RENDELETET:
1. cikk
Fogalommeghatározások
E rendelet alkalmazásában:
„Államháztartás” az államháztartási szektor, ahogy az – a 2223/96 rendelettel elfogadott – Európai Számlarendszerben (a Közösségben a nemzeti és regionális számlák európai rendszere, a továbbiakban: ESA 95) meghatározásra került. A zárójelben lévő kódok az ESA 95-re utalnak.
A „negyedéves államadósság” az államháztartási szektor (S. 13) nominálértéken számított, minden negyedév végén fennálló teljes bruttó adósságállománya, az államháztartási szektor (S. 13) tulajdonában álló kötelezettségekhez tartozó pénzügyi eszközök kivételével.
A negyedéves államadósságot a következő államháztartási kötelezettségek alkotják: deviza és betétek (AF.2); értékpapírok, kivéve a részvényeket, nem számítva a derivatív pénzügyi eszközöket (AF.33) és hiteleket (AF.4), az ESA 95-ben meghatározott módon.
Az egyes negyedévek végén fennálló kötelezettségek nominálértéke a névérték.
Az indexált kötelezettség nominálértéke a negyedév végéig felhalmozott kölcsöntőke értékében bekövetkezett indexált változással korrigált névértéknek felel meg.
A devizában denominált, illetve egy külföldi pénznemről egy vagy több más külföldi pénznemre szerződéses megállapodás keretében, a szerződésben megállapított árfolyamon konvertált kötelezettségeket az adott negyedév utolsó munkanapján érvényes irányadó piaci árfolyam alapján kell a nemzeti valutára átszámítani.
A nemzeti valutában denominált és egy külföldi pénznemre szerződéses megállapodás keretében, a szerződésben megállapított árfolyamon konvertált kötelezettségeket az adott negyedév utolsó munkanapján érvényes irányadó piaci árfolyam alapján kell a nemzeti valutára átszámítani.
A devizában denominált és szerződéses megállapodás keretében nemzeti valutára konvertált kötelezettségeket a szerződésben megállapított árfolyamon kell a nemzeti valutára átszámítani.
2. cikk
Ütemterv
(1)   A tagállamok kötelesek a negyedéves államadósságra vonatkozó adataikat összeállítani és a Bizottság felé továbbítani, legkésőbb az adott negyedévet követő harmadik hónap végéig.
Az adatok megelőző negyedévekre vonatkozó felülvizsgálatát is ugyanekkor kell továbbítani.
(2)   A negyedéves államadósságra vonatkozó adatokat első ízben legkésőbb 2004. december 31-ig kell továbbítani.
(3)   A Bizottság legfeljebb egyéves eltérést engedélyezhet a negyedéves adatok első továbbítására vonatkozóan abban az esetben, ha a nemzeti statisztikai rendszerek jelentős átalakítására van szükség.
3. cikk
Korábbi adatok
A 2000. év első negyedévére, illetve az azt követő időszakra vonatkozó adatokat legkésőbb 2004. december 31-ig kell továbbítani. Amennyiben szükséges, az adatokat közelítő becsléssel is meg lehet állapítani.
4. cikk
Módosítások
(1)   Amennyiben a Tanács úgy határoz, hogy módosítja a 3605/93/EK rendeletet a Szerződésben megállapított, a hatáskörre és eljárásra vonatkozó szabályokkal összhangban, úgy a Tanács egyidejűleg módosítja e rendelet 1. cikkét a fogalommeghatározás következetességének fenntartása érdekében.
(2)   Amennyiben a Bizottság új referenciákat vezet be az ESA 95 tekintetében a 3605/93/EK rendelet 1. cikke (5) bekezdésében, a 7. cikkel összhangban, úgy a Bizottság egyidejűleg bevezeti ugyanazon új referenciák használatát e rendelet 1. cikkébe az abban szereplő fogalommeghatározás következetességének fenntartása érdekében.
5. cikk
Hatálybalépés
E rendelet az Európai Unió Hivatalos Lapjában történő kihirdetését követő huszadik napon lép hatályba.
E rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2004. június 28-án.
a Tanács részéről
M. CULLEN
az elnök
(1)  2004. március 30-i (a Hivatalos Lapban még közzé nem tett) vélemény.
(2)  2004. április 19-i vélemény.
(3)  HL L 332., 1993.12.31., 7. o. A legutóbb a 351/2002/EK bizottsági rendelettel módosított rendelet (HL L 55., 2002.2.26., 23. o.).
(4)  HL L 29., 2000.2.4., 4. o.
(5)  HL L 179., 2002.7.9., 1. o.
(6)  HL L 81., 2004.3.19., 1. o.
(7)  HL L 310., 1996.11.30., 1. o. A legutóbb az 1267/2003/EK európai parlamenti és tanácsi rendelettel módosított rendelet (HL L 180., 2003.7.18., 1. o.)

Summary:
Adatok a negyedéves államadósságról
Adatok a negyedéves államadósságról
 
ÖSSZEFOGLALÓ AZ ALÁBBI DOKUMENTUMRÓL:
1222/2004/EK rendelet a negyedéves államadósság adatainak összeállításáról és továbbításáról
MI A RENDELET CÉLJA?
A rendelet az uniós országoktól megköveteli, hogy állítsák össze és küldjék meg az Európai Bizottság (Eurostat) számára a negyedéves államadósság* adatait. Korábban az adatok csak az éves államadósságra vonatkoztak.
FŐBB PONTOK
Az uniós országoknak meg kell küldeniük az Európai Bizottság számára negyedéves államadósságuk adatait, legkésőbb a negyedév végétől számított 3 hónapon belül.
Az adatok a következő általános kormányzati kötelezettségeket foglalják magukban:készpénz és betétek;  értékpapírok, amelyek nem részvények, kivéve a pénzügyi derivatívákat és a kölcsönöket.  A kötelezettségekre konkrét szabályok érvényesek, attól függően, hogy indexhez kapcsolódnak-e, illetve nemzeti vagy külföldi pénznemben állnak-e fenn.
Az első adatküldés határideje a 2000. január 1. előtti adatokat is beleértve 2004. december 31. volt.
Horvátországnak a 2012 első negyedévi adatokat 2013. október 1-ig kellett megküldenie, a 2002. január 1. és 2011. december 31. közötti adatokat pedig 2015 decemberének vége előtt.
A Bizottság legfeljebb egy évet adhat egy uniós országnak az első adatok megküldésére, amennyiben annak nemzeti statisztikai rendszerében fontos átalakítások szükségesek.
Az uniós kormányok a Bizottságnak a következőkről is megadnak negyedéves adatokat:rövid távú államháztartási statisztikák* (264/2000/EK rendelet)  az államháztartás negyedéves nem pénzügyi számlái (1221/2002/EK rendelet)  az államháztartás negyedéves pénzügyi számlái, amelyek a negyedéves államadósságot nem tartalmazzák (501/2004/EK rendelet).  
MIKORTÓL HATÁLYOS A RENDELET?
A rendelet 2004. július 22. óta hatályos.
HÁTTÉR
A frissített negyedéves államháztartási adatok létfontosságúak a gazdasági és pénzügyi trendek követéséhez. Az államháztartás adóssága az egyik, a Maastrichti Szerződés szerinti konvergenciakritérium az országok gazdasági helyzetének figyelemmel kíséréséhez.
A túlzott hiány esetén követendő eljárás szerint, amelyet az EU Stabilitási és Növekedési Paktuma tartalmaz, az eurós országoknak rendezett államháztartást kell biztosítaniuk, és 2 kritériumnak kell megfelelniük. Ezek egyike, hogy az államadósság nem haladhatja meg a bruttó hazai termék 60%-át.
A Tanács 3605/93/EK rendelete – a túlzott hiány esetén követendő eljárásról szóló jegyzőkönyv alkalmazásáról – definiálta az év végén fennálló államadósságot. Meghatározta a Bizottság számára megküldendő éves adatok eredeti menetrendjét is. A rendeletet a 479/2009/EK tanácsi rendelet hatályon kívül helyezte és annak helyébe lépett. Ez megkövetelte, hogy az uniós országok jelentsék tényleges és tervezett államháztartási hiányukat és államadósságukat a Bizottságnak, évente kétszer (április 1-ig és október 1-ig).
KULCSFOGALMAK
Negyedéves államadósság: a fennálló teljes bruttó adósság, névértéken, minden egyes negyedév végén. Az „állam-” megnevezés a központi kormányzati, az állami és az önkormányzati, valamint a társadalombiztosítási alapokat foglalja magában.
Rövid távú államháztartási statisztikák: rövid távú statisztikák az államháztartási szektor forrásairól és kiadásairól, amelyek a következőket tartalmazzák:a forrásoldalon:termelési és importadók, éstényleges társadalombiztosítási hozzájárulások;a kiadás oldalon:a természetbeni társadalmi transzfereken kívüli társadalmi juttatások.
FŐ DOKUMENTUM
A Tanács 1222/2004/EK rendelete (2004. június 28.) a negyedéves államadósság adatainak összeállításáról és továbbításáról (HL L 233., 2004.7.2., 1–2. o.)
Az 1222/2004/EK rendelet későbbi módosításait belefoglalták az eredeti szövegbe. Ez az egységes szerkezetbe foglalt változat kizárólag tájékoztató jellegű.
KAPCSOLÓDÓ DOKUMENTUMOK
A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (kodifikált változat) (HL L 145., 2009.6.10., 1–9. o.)
Lásd az egységes szerkezetbe foglalt változatot.
Az Európai Parlament és a Tanács 501/2004/EK rendelete (2004. március 10.) az államháztartás negyedéves pénzügyi számláiról (HL L 81., 2004.3.19., 1–5. o.)
Lásd az egységes szerkezetbe foglalt változatot.
Az Európai Parlament és a Tanács 1221/2002/EK rendelete (2002. június 10.) az államháztartás negyedéves nem pénzügyi számláiról (HL L 179., 2002.7.9., 1–5. o.)
Lásd az egységes szerkezetbe foglalt változatot.
A Bizottság 264/2000/EK rendelete (2000. február 3.) a 2223/96/EK tanácsi rendeletnek a rövid távú államháztartási statisztikákkal kapcsolatos végrehajtásáról (HL L 29., 2000.2.4., 4–6. o.)
utolsó frissítés 29.06.2018